2021. gada 28. novembrī

Pasaules kausa otrajā posmā Latvijai pilns medaļu komplekts

Eberspacher pasaules kausa otrais posms Soču ledus trasē noslēdzās ar komandu stafeti. Latvijas komandu pārstāvēja Kendija Aparjode, kas pamatsacensībās izcīnīja sudrabu, Kristers Aparjods, kuram vīru konkurencē piektā vieta, kā arī Andris Šics/Juris Šics, kas Latvijas komandai otrajā pasaules kausa posmā sarūpēja zelta godalgu.

Latvieši, startējot ar desmito kārtas numuru, veica labus braucienus un izcīnīja trešo vietu [+1.627]. Komandu stafetes uzvarētāji – mājinieki, kuri ne tikai izmantoja starta numura priekšrocības, bet arī veica labus braucienus un finišā uzrādīja labāko laiku – 2:45.808 minūtes. Otrajā vietā, Krievijas komandai piekāpjoties par 1.292 sekundēm, Vācijas valstsvienība.

Komandu stafetes kopvērtējuma tabulā Latvija ar 130 izcīnītajiem punktiem ierindojas trešajā pozīcijā. Pirmajā vietā ar 150 punktiem – Austrijas valstsvienība. Savukārt otrajā vietā, Latvijai tikai par punktu izvirzoties priekšā, Vācijas izlase.

Nākamajā nedēļas nogalē, 4. un 5. decembrī ar Eberspacher pasaules kausa trešo posmu sacensības turpināsies turpat Soču ledus trasē. Latvijas Nacionālās kamaniņu sporta izlases startiem seko līdzi tiešraidē Sportacentrs.com TV un interneta portālā Sportacentrs.com.

Sestdiena, 4. decembris

09.30 Pirmais brauciens – Divvietīgās ekipāžas

10.50 Otrais brauciens – Divvietīgās ekipāžas

12.45 Pirmais brauciens – Vīri

14.20 Otrais brauciens – Vīri

Svētdiena, 5. decembris

09.30 Pirmais brauciens – Sievietes

10.55 Otrais brauciens – Sievietes

12.30 BMW Sprinta kauss – Vīri

13.15 BMW Sprinta kauss – Divvietīgās ekipāžas

13.50 BMW Sprinta kauss – Sievietes

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456